Rita Strode
Rita Strode (dzimusi 1955. gada 26. jūlijā Varakļānos) ir latviešu politiķe. Bijusi Daugavpils domes priekšsēdētāja (2003—2009) un 10. Saeimas deputāte. Daugavpils domē strādājusi jau kopš Latvijas PSR laikiem, bijusi Daugavpils domes priekšsēdētāja vietniece. 2003. gada 4. septembrī R. Strode tika ievēlēta Daugavpils domes priekšsēdētājas amatā, tajā nomainot Ivaru Šķinču. 2009. gada 1. jūlijā viņu Daugavpils pilsētas galvas amatā nomainīja Rihards Eigims. 2010. gada rudenī tika ievēlēta 10. Saeimā. Ārkārtas 11. Saeimas vēlēšanās startēja no apvienības Par labu Latviju! saraksta, bet netika ievēlēta. 1979. gadā absolvējusi Daugavpils Pedagoģisko institūtu.